**Тема 5: Подобряване качеството на професионалното образование – роля на общината; критерии за определяне на обучителните програми. Професионално ориентиране, засилване на връзката с бизнеса. Дуално образование.**

1. **Въведение: тенденции на пазара на труда**

Анализи и проучвания от последните години показват, че преходът към цифрова и зелена икономика ще се отрази върху и структурата на работната сила и че недостигът от технически кадри с професионално и висше образование ще се усети силно в следващите години.

Дигитализацията и автоматизацията доведоха до възникването на нови, непознати досега професии, а пандемията от Ковид 19 наложи хибриден модел на работа.

Всички тези промени изискват политики, насочени към специализирана квалификация още в средното образование, повишаване на дигиталните компетентности на учениците, формиране на нови професионални умения и умения за гъвкавост и мобилност както в рамките на една професия, така и при смяна на професиите.

Професионалното образование и обучение може да адресира тези предизвикателства.

1. **ПОО: основни понятия**

**Професионалното образование** осигурява придобиването едновременно на средно образование и квалификация по професия.

**Професионалното обучение**  осигурява придобиването само на професионална квалификация, а когато се случва в училищната система - и на завършен клас или степен (без диплома за средно образование). Професионалното обучение може да е начално - за придобиване на първоначална квалификация по професия или по част от професия и продължаващо - за актуализиране, разширяване или надграждане на придобитата квалификация по професия или по част  от професия.

**Професионално ориентиране:** осигурява информирането, консултирането и съветването на ученици, и на други лица относно избора на професия и кариерно развитие.

1. **Стратегически национални приоритети и цели в ПОО**

Националните приоритети и цели в областта на ПОО са определени в Стратегическата рамка за развитие на образованието, обучението и ученето в България до 2030 г.

Приоритетна област 7 в Стратегията е „Реализация в професиите на настоящето и бъдещето”, в която са формулирани три основни цели и редица мерки за постигането им[[1]](#footnote-1):

**Цел 7.1. ПОО, съответстващо на динамиката на пазара на труда**

* Провеждане на проучвания сред работодателите на секторно, областно и национално ниво за потребностите на пазара на труда от необходимите умения и квалификации;
* Разработване и прилагане на секторни стратегии за уменията и секторни квалификационни рамки, изграждане и функциониране на Секторни съвети за уменията
* Създаване на механизъм за гъвкава адаптация на Списъка на професиите
* Насърчаване на интереса към професионалното образование по приоритетни професии и по специалности с прогнозиран бъдещ недостиг на пазара на труда.

**Цел 7.2. Формиране и развитие на умения за професиите на настоящето и бъдещето**

* Засилване на практическото обучение и допълнителната професионална подготовка
* Създаване на нови интердисциплинарни и интегрирани учебни планове и програми за нови професии, дуално и модулно обучение
* Разработване на кредитна система и въвеждане на кредити в ПОО;
* Прилагане на механизъм за проследяване на реализацията на завършилите ПОО.

**Цел 7.3. Развитие на ПОО, базирано на прехода към цифрова и зелена икономика**

* Създаване и прилагане на иновативни методи за преподаване и учене, базирани на дигиталните технологии и отворените онлайн образователни ресурси;
* Създаване и развитие на центрове за високи постижения в професионалното образование и обучение на териториален и/или секторен принцип;

Във връзка с ПОО са и мерките за насърчване на ученето през целия живот като усъвършенстване на механизмите за валидиране на знания и умения в областта на ПОО, придобити чрез неформално обучение или информално учене и придобит професионален опит; системно кариерно ориентиране и консултиране на учениците и др.

*Определен е индикатор за резултат: през 2030 г. коефициентът на заетост на наскоро завършилите ПОО (1-3 г.), които не продължават своето образование да достигне 80%.*

1. **Основни нормативни и поднормативни актове**

* ЗПУО
* Закон за професионалното образование и обучение (Измененията от 07.2018 г. въвеждат дуалното обучение; валидирането на знания и умения и натрупването и трансфера на кредити в професионалното образование и обучение)
* Държавни образователни стандарти (ДОС) за придобиване на квалификация по професии от Списъка на професиите за професионално образование и обучение се разработват и актуализират от НАПОО и се утвърждават от Министъра на образованието и науката.

ДОС съдържат изисквания към кандидатите; описание на професията; единици резултати от ученето; изисквания към материалната база; изисквания към обучаващите.

ДОС са задължителни при разработване на програмите за ПОО, водещи до придобиване на национално признати квалификации.

Квалификациите в ПОО са включени в Списък на професиите за ПОО, който се разработва от НАПОО в партньорство с браншовите камари, представители на отрасловите министерства и на организациите на работодателите и на работниците и се утвърждава от министъра на образованието и науката.

* Рамкови програми : регламентират придобиването на професионална квалификация в системата на ПОО; доставчиците на ПОО използват рамковите програми като база за създаване на свои учебни програми

1. **Институции в ПОО**

ПОО се провежда в професионалните гимназии; училищата по изкуствата; спортните училища; специалните училища (възпитателни училища, интернати и социално-педагогически интернати); професионалните колежи; ЦПО и ЦИПО.

Центрове за информация и професионално ориентиране (ЦИПО) осъществяват професионално ориентиране на ученици и други лица. Лицензията на ЦИПО се издава от НАПОО, регистърът на ЦПО и ЦИПО е публикуван на страницата на НАПОО: <http://www.navet.government.bg>.

Кариерното ориентиране и консултиране е информационна услуга за възможностите на образователната система в България, за прехода от образование към заетост. То е част от дейността на Центровете за подкрепа на личностното развитие.

1. **ПОО в България: политики, мерки, актуално състояние**

През учебната 2020/2021 година учениците, обучаващи се в професионални паралелки са близо 57% от целия прием в VIII клас, т. е увеличението е с над 5% спрямо предходната година

През 2018 г. са утвърдени условия и ред за допълнително финансиране за издръжка на паралелки за придобиване на квалификация по защитени специалности от професии и специалности от професии, по които е налице очакван недостиг от специалисти на пазара на труда.

Ежегодно се актуализират списъците със защитените от държавата специалности и специалностите с очакван недостиг на специалисти. Прилагат се и мерки за осигуряване на кадри за области, приоритетни за регионалното развитие на икономиката.

С цел мотивиране на повече ученици към избор на професионално образование се увеличават стипендиите за обучение в защитените специалности, специалностите с очакван недостиг от специалисти на пазара на труда, както и за избралите дуалната форма на обучение.

Прилагат се последователни политики за развитие на дуалното обучение като инструмент за осигуряване на съответствие между образованието и нуждите на пазара на труда.

Активизирани са партньорства между училища и работодатели и интересът към дуалната система на обучение непрекъснато нараства.

Пандемията от Ковид 19 и преминаването към ОРЕС се отрази сериозно върху ПОО, като едно най-големите предизвикателства беше ученето в процеса на работа (практически занятия, чиракуване, работа в реална среда).

1. **Възможности за финансиране - НП “Професионално образование и обучение“ 2022**

Модул 1 „Модернизиране на материално-техническата база“ 1 690 000 лв.

Модул 2 „Модернизиране на учебното и изпитно съдържание“ 242 548 лв.

Мониторинг за осигуряване на качеството на учебната документация 15 000 лв.

1. **Роля на общината в управлението на ПОО. Критерии за определяне на обучителните програми.**

Общините участват във формирането и реализирането на местната политика в областта на ПОО по отношение на:

* Потребностите от кадри;
* Професионалното ориентиране на ученици;
* Откриването, преобразуването, промяната и закриването на общинските професионални гимназии и професионални колежи, както и назначаването на директори на общинските професионални колежи;
* Разпределянето на утвърдените финансови средства за ПОО и ориентиране и контролира тяхното използване;
* Развитието на материално-техническата база на училищата, общинските професионални колежи, ЦПО и центровете за информация и професионално ориентиране чрез финансови средства от общинските бюджети;
* Определянето на държавния план-прием в училищата.

Общините, заедно с местния бизнес може да изготвят публично достъпна Карта на предприятията с прогнозна информация за профила и броя на специалистите, които ще се търсят в близките 3-5 години. Това създава предпоставки за ранно професионално ориентиране и планиране.

1. **Дуално образование**

* *Нормативна база*

Системата на дуалното професионално образование и обучение се е доказала в най-развитите икономики на Европа като ключов инструмент за осигуряване на млади квалифицирани специалисти, които от училището влизат директно на пазара на труда и допринасят за растежа на икономиката и за висока младежка заетост.

В дуалното обучение водещ партньор на училищата е частният сектор, който не само инвестира в своите бъдещи кадри, но и споделя отговорността за качеството на професионалното обучение.

В България системата на дуалното обучение започва да се прилага от 2015 г. чрез пилотни проекти, които имат за цел да апробират този тип обучение и въз основа на събрания опит да се пристъпи към по-мащабно прилагане на тази система в страната.

Дуалната система на обучение включва обучение в реална работна среда при конкретен работодател и обучение в съответното училище.

Практическото обучение в реална работна среда се провежда под ръководството на наставник, определен от работодателя. От наставниците се изисква да притежават професионална квалификация по професията, по която се извършва обучението, най-малко 3 години трудов стаж по същата.

* *Основни характеристики на обучението чрез работа (дуална система на обучение)*

|  |  |
| --- | --- |
| **Нормативна уредба** | ЗПУО, ЗПОО, КТ, Наредба за условията и реда за провеждане на обучение чрез работа /дуална система на обучение; Програма за обучение на наставници |
| **Вид на договора** | Трудов договор за обучение, с който работодателят се задължава да обучи работника или служителя в процеса на работа по определена специалност, а работникът или служителят – да я усвои.  В дуалната система такъв договор може да се сключва повече от веднъж с един работодател.  Доворът се е сключва при спазване на условията за специална закрила на непълнолетните (гл. 15, КТ): забранява се приемането на работа на лица, ненавършили 16 г. Учениците, навършили 16 г. се приемат на работа след обстоен предварителен медицински преглед и медицинско заключение, че са годни да извършват съответната работа. За тези ученици трябва да има и разрешение от инспекцията на труда за всеки отделен случай. |
| **Продължителност на обучението** | * 1. години |
| **Възраст на обучаваното лице** | 16+ години |
| **Минимални изисквания** | Първи гимназиален етап |
| **Възнаграждение на обучаваното лице** | За учениците в XI кл. - не по-малко от два пъти, а  За учениците в XII кл.- не по-малко от три пъти от максималния размер на месечната стипендия, определена по реда на чл. 171, ал. 3 от ЗПОО и чл. 230, ал. 6 от КТ. |
| **Изисквания към наставника** | Да притежава професионална квалификация по професията, по която се извършва обучението; да има най-малко 3 г. доказан професионален опит по същата професия; да е преминал обучение за наставници. |
| **Учителят-методист** | Осъществява връзката между работодателя, наставника и училището. Определя се от директора на училището |
| **Задължение на работодателя да осигури специализирано обучение за наставниците** | Да |
| **Задължение на работодателя да предложи работа след приключване на обучението** | Не |
| **Задължение на работника да приеме работата, ако такава е предложена** | Не |
| **Партньорство с доставчика на ПОО (училище, колеж или ЦПО)** | Задължително |
| **Брой дни в рамките на седмицата, прекарани в клас** | 3 или по-малко в 11 клас;  2 или по-малко в 12 клас. |
| **Изпит за придобиване на професионална квалификация** | Същият като за ПОО в училище, но с участието на конкретния работодател в изпитната комисия |
| **Издаден документ** | Свидетелство за професионална квалификация |

* **Добри практики**

**Проект на Австрийската стопанска камара**

Обучение за придобиване на квалификация по професиите „Икономист” и „Мехатроника”.

През уч. 2015/16 г. успешно са реализирани първите две паралелки за обучение по дуалната система в България (в София с 27 ученика по професия „Икономист“, специалност „Търговия“ и в Габрово с 26 ученика по професия „Мехатроника“. През уч. 2016/17 година успяват да стартират още 5 нови паралелки.

**Германо-българската индустриално-търговска камара**

По проекта се осъществява обучение по професията „Фирмен мениджър” от 2015 г. За целите на дуланото обучение е създаден клъстър, в който участват фирми, обучаващи институции и организации.

**Проект „Домино”**

От 2015 г. до 2019 г. се осъществява съвместна българо-швейцарска програма за пилотно въвеждане на дуално обучение - проекта „ДОМИНО”, реализиран от МОН, МТСП, и МИ.

Целта е създаване на национален модел и изграждане на капацитет за успешно въвеждане на дуално ПОО.

През първата година в проекта са включени две професионални гимназии в София и Казанлък, и се работи с две професии. Година по-късно, проектът се разраства и вече обхваща 16 обучаващи институции в системата на ПОО, осъществяващи обучение по пет професии, 424 обучаеми лица и 63 партниращи си фирми в 11 града.

През учебната 2016/17 г. първите 20 завършили получават удостоверение за завършено дуално обучение, в допълнение към свидетелството им за придобита професионална квалификация за машинни техници.

Повечето от завършилите обучението започват да работят във фирмите, в които са били обучавани, а някои от тях продължават образованието си във висши училища.

През учебната 2017/18 г. година в дуална форма на обучение в рамките на проекта се записват около 800 обучаеми лица, разпределени в 30 професионални гимназии в 19 града.

*През учебната 2017/18 година общият брой на обучаваните по дуалната система лица в системата на ПОО е 1307.*

*Сред най-популярните са програмите, осигуряващи обучение за придобиване на професионална квалификация в следните области: машини и системи с цифрово-програмно управление, електронна техника, транспортна техника, електроника, дървообработване, производство и преработка на мляко и млечни продукти, както и готварство.*

1. **Въпроси и обобщение**
2. **Използвани източници**

* Стратегия за развитие на образованието, обучението и ученето в България 2021-2030 г.
* Препоръка на Съвета от 24 ноември 2020 г. относно ПОО за постигане на устойчива конкурентоспособност, социална справедливост и издръжливост
* Европейска програма за уменията

<https://ec.europa.eu/social/main.jsp?catId=1223&langId=en> Evropejska progana za uqemnei`pra

* Наредба за регламентиране на условията и реда за провеждане на обучение чрез работа (дуално обучение)
* Световна банка, „Значение на уменията за трудовата реализация в България: отношението между познавателните и социално-емоционалните умения и реализацията на пазара на труда”, 2016 г.

<http://osi.bg/downloads/File/2016/Skills0for0wor0abor0market0outcomes_BG.pdf>

* Анализ на системата за осигуряване на качество на професионалното образование и обучение в България, 2011 МОН, Проект „Управление за ефективно професионално образование”, 2014
* Анализ на съществуващите политики и практики на европейско, национално и местно ниво, свързани с валидиране на умения, придобити в резултат на предходно учене, София, м. май, 2012 г.

<https://epale.ec.europa.eu/sites/default/files/analiz_validirane_full.pdf>

* Наръчник за валидиране на знания, умения и компетентности, придобити чрез неформално и самостоятелно учене

<https://www.refernet.bg/media/cms_page_media/8/Narachnik%20validirane%20full.pdf>

* Професионално образование и заетост : Предимства, слабости, възможности и опасности. София, Институт за пазарна икономика, 2018

<https://ime.bg/var/images/VocationalEducation-Employment.pdf>

* Практическо ръководство за дуално образование: проект ДОМИНО

<http://dominoproject.bg/wp-content/uploads/2019/06/Dualno-obuchenie-practichesko-rakovodstvo-BG.pdf>

* European Centre for the Development of Vocational Training, „The benefits of vocational education and training“ (Publications Office of the European Union), 2011
* Наръчник за обучение в работна среда и примери за добри практики

http://www.workbasedtraining.eu/wp-content/uploads/2015/10/MANUAL\_BG\_ol.pdf

* Европейска програма за умения за постигане на устойчива конкурентоспособност, социална справедливост и издръжливост
* Препоръка на Съвета на ЕС / 22.05.2017 относно Европейската квалификационна рамка за учене през целия живот;
* Препоръка на Европейския парламент и на Съвета от 18.06.2009 г. за създаване на Европейска референтна рамка за осигуряване на качество в професионалното образование и обучение (EQAVET);
* Препоръка на съвета от 22 май 2018 г. относно ключовите компетентности за учене през целия живот
* Препоръка на съвета от 15 март 2018 г. относно Европейска рамка за качествено и ефективно чиракуване.

1. Посочените тук мерки за постигането на нацоналните цели в областта на ПОО не са изчерпателно изброени. [↑](#footnote-ref-1)